Asmara
Store norske leksikon,Geografi,Verdens geografi,Afrika,Eritreas geografi
Asmara er hovedstaden i Eritrea. Byen ligger på østkanten av det etiopiske platået, 2325 meter over havet og har 998 000 innbyggere (2021).
Asmara består av fire ulike deler som igjen er delt inn i 13 bydeler. Byen er hovedsetet for eritreiske myndigheter og er også samferdselsknutepunkt med jernbane til havnebyen Massawa ved Rødehavet. Asmara har internasjonal flyplass, universitet og viktig industri, slik som tekstil-, lærvare- og næringsmiddelindustri.Det finnes flere viktige religiøse sentre i Asmara, blant annet den romersk-katolske Sankt Josef-katedralen (1922), den eritreisk-ortodokse Enda Mariam-kirken og den islamske al-Khulafa al-Rashidun-moskeen (1937). Bensinstasjoner, kinoer, barer og pizzarestauranter i art deco-stil preger byens sentrum. Noen butikker har fortsatt italienske navn – blant annet Bar Vittoria, Pasticceria moderna, Casa del Formaggio og Ferramenta. Landets utenriksdepartement ligger sammen med flere andre ministerier på toppen av en enorm fjellknaus med oversikt over hele byen. Historikk Asmaras bystatus går tilbake til 1100-tallet. Byen ble gjort til hovedstad i den italienske kolonien Eritrea i 1897, og Asmara fikk tidlig på 1900-tallet en italiensk befolkning som gradvis økte. Det var først etter den andre italiensk-abyssinske krigen i 1935 at et stort antall italienere etablerte seg. Allerede i 1939 bodde det 53 000 italienere i Asmara. Det totale folketallet var da 98 000. Fra 1935 til 1941 ble Asmara et eksperiment for moderne italiensk arkitektur, og byen har i dag flere verneverdige art deco-bygninger. Den er blitt kalt «Lille Roma» og «Italias italienske by». Asmara ble okkupert av britene i 1941, og stod under britisk administrasjon til 1952. I løpet av fem år forlot halvparten av italienerne byen. Etter at Eritrea ble annektert av Etiopia i 1962, ble byen regionhovedstad, før den i 1993 ble hovedstad i det uavhengige Eritrea. Den italienske arkitekturen ble innlemmet på UNESCOs verdensarvliste i 2017. Les mer i Store norske leksikon Eritrea Eritreas geografi Eritreas historie